**Prejemnik Kozinove nagrade v letu 2017 je skladatelj JURE ROBEŽNIK**

***Utemeljitev:***

Po dveh Kozinovih nagrajencih Mojmirju Sepetu in Jožetu Privšku je današnji nagrajenec iz četverice najboljših ustvarjalcev »zlatih let slovenske popevke« ob Atiju Sossu tudi Jure Robežnik.

Rojen je bil 23. avgusta 1933 v Ljubljani. Sprva se ni odločil za glasbeni študij. Ker pa je živel v okolju z bogato meščansko tradicijo, je bilo poleg humanističnega znanja zaželeno tudi igranje instrumenta. Pianistično znanje je Robežnik dobil v osemletnem študiju klavirja pri Glasbeni matici v Ljubljani. Tudi njegov oče je dobro igral klavir, sam se spominja skladb iz opusa Chopina, zato je imel v rani mladosti možnost poslušanja dobre glasbe, poleg tega pa je vodil sina in hčer na koncerte in operne predstave.

Že v času študija na Filozofski fakulteti na oddelku za germanistiko, kjer je diplomiral leta 1958, je bil med pionirji slovenske zabavne glasbe. Sicer pa je že kot gimnazijec igral v baru Nebotičnik, skupaj z Borutom Lesjakom, in se pred svojimi profesorji skrival za takratni instrument – harmoniko.

Kmalu se je spoznal z deli medvojne in povojne generacije ustvarjalcev zabavne glasbe: Zicherla, Goloba, Vidmarja, Ponikvarja in Ferija Souvana. Še večja znanja pa je pridobil v svojem kvartetu, v katerem je igral klavir in vibrafon, ki ga je kot redek instrument s pomočjo prijatelja Mirana Ogrizka dobil iz Pariza.

Sploh pa je bila Vegova ulica zelo kulturna soseščina, saj so v bližini živeli Ati Soss, Mitja Butara in Janez Čuk.

Pomembnejši korak pa je bil zanj igranje v ansamblu Mojmirja Sepeta. Ob igranju, prirejanju in komponiranju ter ob vzorih Sossa, Adamiča in Sepeta se je glasbeno izbrusil, hkrati pa je bil zanj pomemben tudi odnos do tako imenovane klasične glasbe, katere zvest poslušalec je še danes.

Po obvezni »obuki« je prišel v Dom Armije, kjer je pisal aranžmaje, ki jih je Bojan Adamič snemal na Radiu.

Kot avtor se je predstavil na prvi Slovenski popevki leta 1962 na Bledu s skladbo Glas stare ure. Ura ga je spremljala tudi na festivalu Opatija l. 1965, tokrat pa je bila Stolpna (ura).

Sledi najbolj prepoznavno in mnogokrat nagrajeno obdobje skladb Plaz (Slovenska popevka 1967), Tri korake v modro in Presenečenja (SP 1969), Ptica vrh Triglava (SP 1971), Mesto mladih (Vesela jesen 1971), Eva in Lojze, Bila sva še otroka (1972), Pegasto dekle (SP 1972), Mlade oči (Opatija 1973), Na vrhu nebotičnika, in še bi lahko našteval. Prejel je veliko nagrad in priznanj. Ne moremo mimo naslovov Ples oblakov, Šel si mimo, Vrtiljak, Maja z biseri in dveh najboljših, ki sodita v zakladnico svetovnih jazzovskih standardov: Orion (1963) in Na deževen dan.

V bogati zapuščini radijskega arhiva je kar 121 Robežnikovih avtorskih del v lastni orkestraciji za veliki zabavni orkester ter 67 del za plesni orkester.

Pogosto je segel tudi na področje šansona, saj mu je izbor ustvarjalcev pesnikov to omogočil. To so Gregor Strniša, Elza Budau, Dušan Velkaverh, Branko Šömen, Smiljan Rozman, Svetlana Makarovič, Miroslav Košuta, Milan Jesih, Ervin Fritz in celo Tomaž Šalamun.

Ta poezija mu je nudila možnost subtilnega, toplo človeškega občutenja in bogato izpovednost glasbenega toka. Naj omenim samo Lastovko z Milanom Jesihom.

Dolga leta je bil producent v glasbeni produkciji Radia Slovenija (1962­74). To je bil čas, ko so glasbeno ustvarjalnost usmerjali glasbeni ustvarjalci, kar pa v današnjem času pogrešamo. Kasneje je bil urednik in direktor Založbe kaset in plošč RTV Slovenija. Kot tak je zvesto sledil svetovnim tokovom zato ne čudi dobro sodelovanje z vokalnim sestavom Bele vrane in vsemi najodličnejšimi slovenskimi in jugoslovanskimi pevci.

Kot skladatelj je bil prisoten in nagrajen na vseh pomembnih jugoslovanskih festivalih zabavne glasbe od Opatije do Beograjske pomladi. Zastopal nas je tudi na Festivalu Sredozemske pesmi v Aleksandriji.

V časopisu International Herald Tribune 17. junija 1973 (Pariz) zasledimo članek, da je na tekmovanju Olimpijada popevk dosegel s pesmijo Zadnji dan poletja odlično tretje mesto (besedilo D. Velkaverh, pela je Radojka Šverko).

Robežnikovo ustvarjanje pa je poseglo tudi na področje scenske glasbe in ustvarjanja glasbenih avizov, npr. Srečanje v studiu 14, Deček s piščalko, Niso samo rože rdeče, Vsak dan za vas.

Segel je tudi na področje lahke orkestralne glasbe. Ustvaril je Popoldanski cocktail za simfonični orkester, Sonce mi nizko teče – porabska narodna za orkester, Pot do zvezd za harfo in godala, Sneg v maju za violo in godala ter Concertino za tenor saksofon in orkester.

Za velik doprinos v zakladnico slovenske zabavne glasbe, ki jo je obogatil s humanizmom in resničnim glasbenim občutenjem, je upravni odbor DSS na predlog komisije za nagrade in priznanja na svoji 24. seji, dne 28. 3. 2017, sklenil, da Kozinovo nagrado za leto 2017 prejme skladatelj Jure Robežnik.

*Tomaž Habe, l. r.*

*Predsednik Komisije za nagrade in priznanja DSS*

*Ljubljana, 2. 6. 2017*